Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 544/10/6601	Banská Bystrica, 16.1.2012
EEČ : 2-45-22-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1, odsek 2 písmeno a) Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Banská Bystrica
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 25,00 € 
b.	Konkrétny adresát peňažnej sumy určenej na všeobecne prospešné účely: Združenie na pomoc mentálne postihnutým - DÚHA, XXXXX, Ďumbierska 15, IČO: 37 998 366 
c.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX - Západ pod spisovou značkou ORP-148/OZ-BB-2011.

Skutková veta: 
27.08.2010 v čase okolo 21.30 hodine v Banskej Bystrici na Tulskej 41, v kuchyni bytu, po slovnom konflikte s manželkou XXXXX, nar. XXXXX, ktorý vyústil do obojstranných vulgárnych nadávok, pristúpil odzadu k poškodenej sediacej na stoličke v kuchyni za kuchynským stolom, ktorú opakovane ťahal za vlasy smerom dozadu, potom keď sa snažila uniknúť, ju opätovne chytil, odtiahol do miestnosti spálne, hodil ju na posteľ, kde sa na ňu zvalil a dva razy ju udrel päsťou do oblasti tváre, počas čoho jej vulgárne nadával, čím poškodenej spôsobil podvrtnutie krčnej chrbtice s bolestivým obmedzením jej pohybového rozsahu, ktoré zranenie si vyžiadalo dobu práceneschopnosti v trvaní od 28. 08. 2010 do 29. 09. 2010, t.j. 33 dní. 

Odôvodnenie: 
	Uznesením povereného príslušníka OO PZ XXXXX - západ pod ČVS:ORP-148/OZ-BB-2011 z 30. 09. 2010  bolo podľa ustanovenia § 199 odsek 1 Trestného poriadku začaté trestné stíhanie a 17. 07. 2011 bolo podľa § 206 odsek 1 Trestného poriadku vznesené obvinenie XXXXX pre prečin ublíženia na zdraví podľa § 156 odsek 1, odsek 2 písm. a) Trestného zákona na tom skutkovom základe, ako je uvedené vo výrokovej časti uznesenia. 

	Dňa 19. 10. 2011 bol Okresnej prokuratúre v Banskej Bystrici v uvedenej trestnej veci obvineného doručený návrh OO PZ XXXXX - západ pod ČVS:ORP-148/OZ-BB-2011 na podanie obžaloby na obvineného.

	V zmysle ustanovenia § 3 odsek 2 zák. č. 550/2003 Z.z. o probačných a mediačných úradníkoch bol 28. 10. 2011 dozorujúcou prokurátorkou udelený súhlas na vykonanie mediácie a spisový materiál bol s príslušným pokynom zaslaný mediačnej a probačnej úradníčke na Okresný súd v Banskej Bystrici.

	Vykonaným dokazovaním v prípravnom konaní bolo preukázané, že obvinený svojim konaním naplnil všetky zákonné znaky skutkovej podstaty prečinu ublíženia na zdraví podľa § 156 odsek 1, odsek 2 písm. a) Trestného zákona.

	Obvinený v rámci prípravného konania vyhlásil, že skutok, ktorý mu je kladený za vinu spáchal. Toto vyhlásenie urobil slobodne, vážne, zrozumiteľne a určito. Konanie oľutoval. Poškodenej nespôsobil žiadnu škodu.
	Poškodená v rámci prípravného konania vyhlásila, že voči obvinenému si uplatňuje nárok na náhradu škody vo výške bolestného. 

	Dňa 16. 12. 2011 mediačnou úradníčkou tunajšieho Okresného súdu bola predložená správa o výsledku mediácie. Obvinený v rámci mediácie vyhlásil, že spáchal skutok, pre ktorý je stíhaný a svoje konanie úprimne oľutoval. Obvinený  zároveň vyhlásil, že má záujem vyriešiť predmetnú trestnú vec uzatvorením zmieru. Poškodená sa v priebehu mediácie vyjadrila, že s uzavretím zmieru súhlasí a že nežiada náhradu škody od obvineného. Za svoje konanie sa poškodenej obvinený aj v rámci mediácie ospravedlnil. 

	Dňa 12. 12. 2011 sa obvinený dostavil do pokladne Okresnej prokuratúry v Banskej Bystrici a tu zložil  hotovosť  vo výške 50,-€ priamo do pokladne, určenú na všeobecne prospešné účely, ktorá  suma nie je zrejme neprimeraná závažnosti spáchaného prečinu.

	Z uvedenej sumy, ktorú do pokladne zložil obvinený je 50 % vo výške 25,-€ poukázaných na peňažnú pomoc obetiam trestnej činnosti a zvyšných  50 % vo výške 25,-€ konkrétnemu adresátovi určenému obvineným - Združenie na pomoc mentálne postihnutým - DÚHA, XXXXX, Ďumbierska 15, číslo účtu: 0303593616/0900, vedený v Slovenskej sporiteľni, a.s. pobočka XXXXX, IČO: 37 998 366.

	Dňa 12. 12. 2011 bol pred mediačnou úradníčkou  Okresného súdu v Banskej Bystrici uzatvorený zmier medzi obvineným a poškodenou.

	Podľa § 220 odsek 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica  neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

	a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
	b/ nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
	c/ zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma 	    nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku peňažnú sumu na všeobecne prospešné účely možno určiť obciam a iným právnickým osobám, so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam ako aj štátu na peňažnú pomoc poškodeným podľa osobitného zákona. 

	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.
	Vzhľadom na skutočnosť, že za prečin ublíženia na zdraví podľa § 156 odsek 1, odsek 2 písm. a) Trestného zákona je ustanovený trest odňatia slobody, ktorého horná hranica neprevyšuje 5 rokov, obvinený vyhlásil, že spáchal skutok, za ktorý mu bolo vznesené obvinenie a zložil na účet prokuratúry vyššie uvedenú peňažnú sumu a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery - možno konštatovať, že boli splnené všetky zákonné podmienky § 220 odsek 1 Trestného poriadku.
	
	Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.
Poučenie: 
Proti tomuto uzneseniu je prípustná sťažnosť, ktorú možno podať do troch dní od jeho oznámenia na tunajšiu okresnú prokuratúru. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok. 

JUDr. Pavlina Zlochová
prokurátorka